(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ Σ΄

Τετάρτη, 02 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επίκαιρης ερώτησης: Προς τον Υπουργό Αγροτικής Ανάπτυξης και Τροφίμων με θέμα: «Ποια εγγειοβελτιωτικά έργα (φράγματα-δίκτυα κ.α.) έχουν ενταχθεί προς χρηματοδότηση από το Υπουργείο Αγροτικής Ανάπτυξης και Τροφίμων;», σελ.

ΠΡΟΕΔΡΕΥΩΝ

 ΠΛΑΚΙΩΤΑΚΗΣ Ι. , σελ

ΟΜΙΛΗΤΕΣ

Α. Επί διαδικαστικού θέματος:

 ΠΛΑΚΙΩΤΑΚΗΣ Ι. , σελ.

Β. Επί της επίκαιρης ερώτησης:

 ΠΑΡΑΣΥΡΗΣ Φ. , σελ.
 ΣΤΑΜΕΝΙΤΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Σ**΄**

Τετάρτη 2 Οκτωβρίου 2024

Αθήνα, σήμερα στις 2 Οκτωβρίου 2024, ημέρα Τετάρτη και ώρα 9.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλή σας ημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-10-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡϟΘ΄ συνεδριάσεώς του, της Τρίτης 1ης Οκτωβρίου 2024, σε ό,τι αφορά την ψήφιση στο σύνολο του σχεδίου νόμου του Υπουργείου «Ψηφιακής Διακυβέρνησης»: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του Ν.Π.Δ.Δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης»)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνω σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Τετάρτη 2 Οκτωβρίου 2024, ότι η επίκαιρη ερώτηση που θα συζητηθεί είναι η υπ’ αριθμόν 1433/27-9-2024. Θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη. Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων της διαδικασίας όσο και ο ερωτών Βουλευτής.».

Θα συζητηθεί η μοναδική της σημερινής ημέρας με αριθμό 1433/27-9-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Φραγκίσκου Παρασύρη προς τον Υπουργό Αγροτικής Ανάπτυξης και Τροφίμων με θέμα: «Ποια εγγειοβελτιωτικά έργα (φράγματα-δίκτυα κ.ά.) έχουν ενταχθεί προς χρηματοδότηση από το Υπουργείο Αγροτικής Ανάπτυξης και Τροφίμων;»

Παρακαλώ, κύριε Παρασύρη, έχετε τον λόγο.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, από τις 9 Ιουλίου σας κατέθεσα την ερώτηση 547, λαμβάνοντας υπ’ όψιν την έκτακτη ανάγκη την οποία ανακοίνωσαν λόγω της παρατεταμένης ανομβρίας και της έντονης λειψυδρίας, τέσσερις δήμοι του Νομού Ηρακλείου.

Τρεις μήνες μετά, θα γνωρίζετε προφανώς και από τον κοινοβουλευτικό έλεγχο κι από άλλους Βουλευτές, ότι η κατάσταση είναι ιδιαιτέρως ανησυχητική στο Ηράκλειο. Τα φράγματα της Περιφερειακής Ενότητας Ηρακλείου βρίσκονται στο κόκκινο. Το πρόβλημα της λειψυδρίας έχει λάβει πλέον διαστάσεις ανεξέλεγκτες και οι δήμοι προσπαθούν με κάθε τρόπο να αντεπεξέλθουν με τη λήψη έκτακτων μέτρων.

Σε αντίστοιχη ερώτηση που σας έκανα πολύ νωρίτερα, στις 8 Απριλίου του 2023, σας είχα τονίσει την ανάγκη ανάληψης άμεσων πρωτοβουλιών, όπως και στην αναφορά μου στις 17 Απριλίου.

Επειδή οι αγρότες -ιδιαίτερα οι αγρότες και οι παραγωγοί κηπευτικών προϊόντων, αλλά πλέον και οι ελαιοπαραγωγοί λίγους μήνες πριν από την ελαιοπαραγωγική περίοδο- βρίσκονται αντιμέτωποι με μια πρωτόγνωρη, θα σας έλεγα, κατάσταση, θα σας καταθέσω και τα δεδομένα των βροχοπτώσεων για τις τελευταίες δύο χρονιές.

Εδώ σας έχω φωτογραφίες από την αποξήρανση που έχουν υποστεί οι ελαιώνες.

Αντίστοιχο υπόμνημα σας έχει καταθέσει και ο ΣΕΔΗΚ για όλον τον νομό και την αποξήρανση στις ελιές.

Επειδή στις απαντήσεις που έχω λάβει παραπέμπετε σε σειρά προγραμμάτων και χρηματοδοτικών εργαλείων, θα ήθελα να σας ρωτήσω: Στη Δράση 4.3.1. «Υποδομές Εγγείων Βελτιώσεων» του ΠΑΑ 2014-2020 και στο Τομεακό Πρόγραμμα Ανάπτυξης του Υπουργείου Αγροτικής Ανάπτυξης 2021-2025 ποια συγκεκριμένα εγγειοβελτιωτικά έργα έχουν ενταχθεί στην Περιφερειακή Ενότητα Ηρακλείου; Έχει ενταχθεί σε άλλο χρηματοδοτικό πρόγραμμα του Υπουργείου σας κάποιο άλλο εγγειοβελτιωτικό έργο -φράγμα, δίκτυα- για την Περιφερειακή Ενότητα Ηρακλείου;

Και επειδή με την πέμπτη παρέμβαση κοινοβουλευτικού ελέγχου που σας έχω κάνει -της 6ης Ιουλίου με μια αναφορά-, μου έχετε απαντήσει ότι συλλέγετε στοιχεία σχετικά με την παρέμβαση Π3-73-1.1 «Έργα Υποδομών Εγγείων Βελτιώσεων» της περιόδου 2024-2027, έχετε λάβει κάποιον κατάλογο έργων και ποιος είναι αυτός;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παρασύρη.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, έχω πει ξανά, απαντώντας σε επίκαιρη ερώτηση για το θέμα της λειψυδρίας, ότι θα το συζητήσουμε πάρα πολλές φορές από αυτό το Βήμα, γιατί η κλιματική αλλαγή είναι γεγονός και η λειψυδρία ίσως είναι η σημαντικότερη συνέπειά της, με άμεσο αποτύπωμα στην πρωτογενή παραγωγή της χώρας, με ό,τι αυτό σημαίνει για όλους τους κρίκους της οικονομικής και κοινωνικής αλυσίδας, από το χωράφι έως τον καταναλωτή. Επομένως, είναι εύλογο να ανησυχούν οι πολίτες και οι αιρετοί εκπρόσωποί τους.

Οι λύσεις στο πρόβλημα του νερού δεν είναι ούτε απλές ούτε εύκολες ούτε σύντομες. Είναι σύνθετες, απαιτούν στρατηγική, μακροπρόθεσμο σχεδιασμό, ολιστική προσέγγιση και συνεργασία πολλών Υπουργείων και φορέων. Και αυτή ακριβώς την προσέγγιση έχουν οι κυβερνήσεις του Κυριάκου Μητσοτάκη, τα Υπουργεία Περιβάλλοντος, Εσωτερικών, Υποδομών, Αγροτικής Ανάπτυξης, η τοπική αυτοδιοίκηση πρώτου και δεύτερου βαθμού εντοπίζουν, αξιολογούν ανάγκες, σχεδιάζουν, χρηματοδοτούν και κατασκευάζουν και επιβλέπουν έργα και υλοποιούν παρεμβάσεις, όπως αυτή του Υπουργείου Περιβάλλοντος για την υλοποίηση του πρώτου Οργανισμού Διαχείρισης Υδάτων, αυτόν της Θεσσαλίας. Είναι μια παρέμβαση καινοτόμα και διαρθρωτική, που ελπίζουμε να αποτελέσει επιτυχημένο οδηγό και για άλλες περιφέρειες.

Σύμφωνα, μάλιστα, με μια πρώτη ενημέρωση που είχαμε από τα άλλα Υπουργεία, το Υπουργείο Περιβάλλοντος χρηματοδοτεί μέσω του Εθνικού Προγράμματος Ανάπτυξης τη μελέτη φράγματος με συνοδά έργα στους δήμους Ανωγείων και Μαλεβιζίου, ενώ το Υπουργείο Υποδομών έχει αναλάβει την κατασκευή του φράγματος στο Πλατύ Ρεθύμνου, που έχει χαρακτηριστεί ως έργο εθνικής σημασίας, με συνολικό προϋπολογισμό 175 εκατομμύρια ευρώ.

Στο συγκεκριμένο έργο περιλαμβάνεται η κατασκευή αγωγού μεταφοράς νερού στην πεδιάδα της Μεσαράς για την ενίσχυση του ελλειμματικού υδάτινου ισοζυγίου της, με συμπλήρωση του ταμιευτήρα της Φανερωμένης.

Ερχόμαστε τώρα στα έργα του Υπουργείου Αγροτικής Ανάπτυξης. Για εμάς, η βέλτιστη διαχείριση του υδάτινου αποθέματος αποτελεί στρατηγικό στόχο και προς τον σκοπό αυτόν, αξιοποιούμε όλα τα διαθέσιμα χρηματοδοτικά εργαλεία για υφιστάμενα έργα, αλλά και για νέα έργα ταμίευσης νερού.

Επιγραμματικά, αναφέρω τη Δράση 4.3.1. «Υποδομές Εγγείων Βελτιώσεων» του Προγράμματος Αγροτικής Ανάπτυξης 2014-2020, το Τομεακό Πρόγραμμα Ανάπτυξης του Υπουργείου Αγροτικής Ανάπτυξης 2021-2025, το «Ύδωρ 2.0», το μεγαλύτερο πρόγραμμα αρδευτικών έργων των τελευταίων πενήντα ετών, με έργα τα οποία θα πραγματοποιηθούν μέσω ΣΔΙΤ, με χρηματοδότηση εν μέρει από το Ταμείο Ανάκαμψης και με το εθνικό ΠΔΕ.

Ήδη έξι μεγάλα αρδευτικά έργα έχουν ενταχθεί στο Ταμείο Ανάκαμψης, συνολικού προϋπολογισμού 676.850.000 ευρώ, εκ των οποίων 196 εκατομμύρια ευρώ από το Ταμείο Ανάκαμψης. Ένα, μάλιστα, εξ αυτών αφορά στην περιφέρειά σας, στην Κρήτη, στον Νομό Λασιθίου, συνολικού προϋπολογισμού 55,9 εκατομμυρίων ευρώ.

Επίσης, είναι και η παρέμβαση 53731.1 «Έργα Υποδομών Εγγείων Βελτιώσεων» του στρατηγικού σχεδίου της νέας ΚΑΠ, με προϋπολογισμό 350 εκατομμύρια ευρώ για τη χρηματοδότηση νέων έργων εξοικονόμησης νερού. Αναμένεται η νέα πρόσκληση ως το τέλος του έτους.

Αυτά, για να είναι ολοκληρωμένη και ξεκάθαρη η εικόνα των εργαλείων που διαθέτουμε στη διάθεσή σας, για να γνωρίζουμε σε ποιο πλαίσιο κινούμαστε.

Όσον αφορά στα συγκεκριμένα της ερώτησή σας, στη δευτερολογία θα είμαι απόλυτα συγκεκριμένος και θα αναφερθώ σε αυτά.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Παρασύρη, έχετε τον λόγο για τη δευτερολογία σας.

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Κύριε Υπουργέ, εγώ σας έκανα μια συγκεκριμένη ερώτηση: Ποια είναι τα έργα εγγείων βελτιώσεων τα οποία έχουν ενταχθεί στο πρόγραμμα «4.3.1» και στο τομεακό πρόγραμμα ανάπτυξης του Υπουργείου Αγροτικής Ανάπτυξης 2021-2025;

Και δεν σας την έκανα τυχαία. Τα στοιχεία των βροχοπτώσεων τα είχατε από πάρα πολύ νωρίς. Είχα και εγώ τα αντίστοιχα στοιχεία, πόσο μάλλον εσείς ως Υπουργείο. Από το 2017-2018 παρατηρούμε σταδιακή μείωση των βροχοπτώσεων, με τις τελευταίες δύο χρονιές να είναι εξαιρετικά χαμηλές οι βροχοπτώσεις, ειδικά στην περιοχή της Μεσαράς.

Καλό είναι ότι ακούστηκε, τουλάχιστον, σε αυτή την Αίθουσα, ότι μπαίνει σε μία τροχιά, έστω και ως σκέψη -γιατί δεν ξέρω ποιος είναι τελικά ο σχεδιασμός-, η εκτροπή του Πλατύ ποταμού για τη Μεσαρά, ένα έργο το οποίο θα δώσει πνοή, ζωή για την ανάπτυξη της συγκεκριμένης περιοχής.

Ωστόσο, στη θέση στην οποία είσαστε πολιτικός προϊστάμενος ήταν Υπουργός από τον Νομό Ηρακλείου ο κ. Αυγενάκης. Μάλιστα, είχαν ανακοινωθεί και σειρά άλλων έργων.

Έχουμε πρόσβαση και εμείς ως απλοί Βουλευτές για το ποια έργα θα μπορούσαν να έχουν ενταχθεί λόγω του ότι έχουν μελετητική ωριμότητα. Μάλιστα, πολλά εξ αυτών είχαν ανακοινωθεί. Για παράδειγμα, το φράγμα του Λαδούκου στις 5 του Γενάρη πομπωδώς ανακοινώθηκε ότι θα ενταχθεί σε κάποια από τις δράσεις του τομεακού προγράμματος του Υπουργείου σας. Επίσης, πομπωδώς ανακοινώθηκε ότι θα προχωρήσει ο σχεδιασμός για το φράγμα Δαφνών, αλλά και για άλλα έργα, τα οποία απορρίφθηκαν, όπως, ας πούμε, το φράγμα των Αμιρών ή ο εμπλουτισμός για τον Αναποδάρη ποταμό. Αυτά τα έργα ήταν ώριμα.

Ζητώ μία απάντηση, λοιπόν, γιατί δεν μπήκαν στο πρόγραμμα «4.3.1», που προχώρησε μέσα στο έτος, και ποιο είναι το σκεπτικό από δω και πέρα. Ποιες είναι οι πληροφορίες που έχετε συλλέξει;

Πείτε μας ένα πλαίσιο, να γνωρίζουμε και εμείς, επειδή υπάρχουν μια σειρά έργων τα οποία βρίσκονται σε εξέλιξη. Ποια είναι τα έργα τα οποία είναι σε εξέλιξη, σύμφωνα με τις πληροφορίες που συλλέγετε; Η κατάσταση έχει φτάσει στο απροχώρητο στην Περιφερειακή Ενότητα Ηρακλείου. Κοιτάξτε εδώ, ξερές ελιές παντού!

Πείτε μας ποια έργα έχετε στο σχέδιό σας να εντάξετε στο νέο τομεακό πρόγραμμα που ανακοινώνετε, το οποίο μάλιστα, είχατε πει ότι τον Οκτώβριο θα ανοίξει. Τώρα μας ανακοινώνετε ότι θα πάει μέχρι τέλος του έτους.

Θα ήθελα, λοιπόν, να μου πείτε πολύ συγκεκριμένα -και λέω «πολύ συγκεκριμένα», διότι στη θέση αυτή ήταν Υπουργός ο κ. Αυγενάκης από τον Νομό Ηρακλείου, ο οποίος είχε αναφερθεί σε συγκεκριμένα έργα- ποια εξ αυτών των έργων θα προχωρήσουν στην αμέσως επόμενη προγραμματική περίοδο.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, έδωσα το γενικό πλαίσιο, για να υπάρχει μια εικόνα των δυνατοτήτων και των ορίων εντός των οποίων μπορούμε να λειτουργήσουμε. Και ήταν αυτό απαραίτητο, για να καταγραφεί και στα Πρακτικά, αλλά και να γίνει γνωστό πώς ακριβώς λειτουργεί και δουλεύει πάνω στο σημαντικό θέμα της λειψυδρίας η Κυβέρνηση του Κυριάκου Μητσοτάκη.

Ερχόμαστε τώρα ειδικά στον Νομό Ηρακλείου, γιατί εγώ απαντώ πάντα συγκεκριμένα.

Όσον αφορά στο τομεακό πρόγραμμα ανάπτυξης του 2021-2025, λόγω του μικρού εγκεκριμένου προϋπολογισμού, καλύπτει αποκλειστικά ανειλημμένες υποχρεώσεις εγγειοβελτιωτικών έργων που δεν ολοκληρώθηκαν στο πλαίσιο των παρελθόντων συγχρηματοδοτούμενων προγραμμάτων.

Άρα, λοιπόν, δεν υπήρχε τέτοιο έργο για την Περιφέρεια Ηρακλείου.

Στη Δράση 4.3.1. του ΠΑΑ 2014-2020 μεταφέρθηκαν έργα του προγράμματος του ΠΑΑ 2007-2013. Συγκεκριμένα, δεκαπέντε έργα από τα μικρά δημόσια έργα των μέτρων 3.2.1 συνολικού προϋπολογισμού 2.019.585 ευρώ. Δώδεκα από αυτά έχουν ολοκληρωθεί και σε τρία εκκρεμεί η τελική πληρωμή. Τρία έργα από τα μεγάλα δημόσια έργα του μέτρου 125Α1 συνολικού προϋπολογισμού 30.712.000 ευρώ, δύο εκ των οποίων έχουν ολοκληρωθεί και ένα είναι σε εξέλιξη. Συγκεκριμένα, εντάχθηκαν έξι μικρά έργα, δημόσια έργα συνολικού προϋπολογισμού 11.446.000 ευρώ με πρόσκληση της ειδικής υπηρεσίας του Υπουργείου Αγροτικής Ανάπτυξης και τρία μικρά δημόσια έργα συνολικού προϋπολογισμού 5.011.000 ευρώ με πρόσκληση της Ειδικής Υπηρεσίας Διαχείρισης της Περιφέρειας Κρήτης.

Εδώ να σημειώσω ότι για την πορεία υλοποίησης των μεγάλων έργων αρμόδια είναι η διεύθυνση Τεχνικών Έργων και Αγροτικών Υποδομών, η οποία ανήκει πλέον στο Υπουργείο Υποδομών και Μεταφορών, ενώ για τα μικρά έργα, όπως πολύ καλά ξέρετε, αρμόδιος είναι ο εκάστοτε δικαιούχος. Ο αναλυτικός πίνακας με τα ενταγμένα έργα θα κατατεθεί στα Πρακτικά της Βουλής.

Ωστόσο, αναρτημένες στον ιστότοπο του Υπουργείου Αγροτικής Ανάπτυξης και Τροφίμων μπορείτε να βρείτε όλες τις σχετικές αποφάσεις σχετικά με αυτά τα έργα. Μέχρι το τέλος του έτους, μπορεί και σε δεκαπέντε ημέρες, θα εκδοθεί η πρόσκληση που αφορά στην παρέμβαση Π3-73-1.1, στην οποία και αναφέρεστε. Μπορεί η περιφέρειά σας να υποβάλει ώριμες διοικητικές προτάσεις, οι οποίες μετά θα αξιολογηθούν και θα μοριοδοτηθούν.

Άρα, λοιπόν, σήμερα από τη στιγμή που δεν έχει ανοίξει η πρόσκληση, δεν μπορεί κάποιος να σας πει ή να σας απαντήσει αν κάποια πρόταση έχει υποβληθεί, έχει αξιολογηθεί και εγκριθεί. Και αυτό το θέμα αφορά στην περιφέρεια της Κρήτης. Όπως σας είπα, εντός του Οκτωβρίου αναμένεται η δημοσίευση της πρόσκλησης.

Και για να απαντήσω στο ερώτημα που έχετε στο κείμενο της ερώτησής σας σχετικά με το αν υπάρχουν αιτήματα από το Ηράκλειο στην αρμόδια διεύθυνση του Υπουργείου μας, θα σας πω ότι προφανώς και έχουν υποβληθεί πάρα πολλά αιτήματα από τις περιφέρειες, από τους Βουλευτές και τους φορείς της περιοχής και μάλιστα, με φακέλους. Όμως, επειδή δεν έχει ανοίξει η συγκεκριμένη πρόσκληση και επειδή για τις δύο προσκλήσεις που μεσολάβησαν υπήρχε απευθείας η δυνατότητα να υποβληθούν προτάσεις, δεν έχουμε συγκεκριμένα έγραφα γι’ αυτή την πρόσκληση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τη Δευτέρα 30 Σεπτεμβρίου απεστάλη και έγγραφο στις περιφέρειες με τις οποίες ζητείται η καταγραφή και η αποστολή αιτημάτων, ώστε η διεύθυνση Εγγειοβελτιωτικών Βελτιώσεων του Υπουργείου μας να μπορεί εν όψει της καινούργιας πρόσκλησης να δεχθεί αιτήματα, να αξιολογήσει και να εγκρίνει.

Ελπίζω, αγαπητέ συνάδελφε, να σας κάλυψα λέγοντας ότι παρουσίασα ένα γενικό πλαίσιο…

**ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ:** Το φράγμα των Μοιρών γιατί απορρίφθηκε τότε, κύριε Υπουργέ;

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Όπως σας είπα, υπάρχει μια συγκεκριμένη διαδικασία. Όσον αφορά στο φράγμα Μοιρών, αναφέρεστε στη μικρή πρόσκληση που βγάλαμε και για την οποία σας απάντησα. Ήταν έργα που αφορούσαν ανειλημμένες υποχρεώσεις παρελθόντων ετών και για να μπορέσουν να υλοποιηθούν αυτά τα έργα, έπρεπε να έχουν συγκεκριμένο χρονοδιάγραμμα και συγκεκριμένο προϋπολογισμό. Όσα από αυτά τα έργα -όχι μόνο στην Περιφέρεια Ηρακλείου, αλλά και στην υπόλοιπη Ελλάδα- δεν μπορούσαν να πληρούν αυτές τις δύο προϋποθέσεις απερρίφθησαν, ώστε να μπορούν να υποβληθούν στην καινούργια πρόταση που θα ανοίξει εντός του Οκτωβρίου, εντός του Νοεμβρίου του 2024. Επομένως, δεν σημαίνει κάτι ότι απορρίφθηκε ένα έργο. Βγήκε ένας συγκεκριμένος προϋπολογισμός για να μπορούν να αντιμετωπιστούν ανειλημμένες υποχρεώσεις, όπως γίνεται πάντοτε τα τελευταία χρόνια.

Άρα, λοιπόν, οι κάτοικοι του Ηρακλείου δεν πρέπει να ανησυχούν. Πράγματι τα προβλήματα της λειψυδρίας είναι μεγάλα. Εδώ είναι η πρόσκληση, εδώ είναι η περιφέρεια για να μπορεί να υποβάλει προσκλήσεις, να αξιολογηθούν, να εγκριθούν και να αρχίσει η χρηματοδότηση με την κατασκευή του έργου.

Σας ευχαριστώ.

Κύριε Πρόεδρε, θα ήθελα να καταθέσω αυτά που σας ανέφερα στα Πρακτικά.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 9.19΄λύεται η συνεδρίαση για αύριο, ημέρα Πέμπτη 3 Οκτωβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**